David Astrié acompanyarà Conxita Marsol com a número 2 a la llista conjunta de Demòcrates i Liberals a Andorra la Vella. Actualment, Astrié ja és conseller de la majoria comunal de la capital.

El comitè parroquial demòcrata ho ha validat aquest vespre, i també s'ha confirmat que l'actual cònsol menor, Miquel Canturri, anirà de número 3. Els altres representants demòcrates de Sumem per Andorra la Vella seran Alain Cabanes en el número 6 i Meritxell López de 7. Fonts del partit taronja també han confirmat que Meritxell Pujol, de Progressistes-SDP, ocuparà el número 5 de la llista. Falta per confirmar, doncs, els llocs 4 i 8, que corresponen a Liberals. El lloc número 9 l'ocuparà l'independent Gerard Menardia. Aquest divendres s'acabarà de tancar completament la llista.



On sí que tenen gairebé tancada la candidatura els Liberals és a Escaldes-Engordany. Després de saber-se que no hi hauria pacte amb els seus socis al Govern, si no hi ha cap sorpresa de darrera hora, Higini Martínez-Illescas encapçalarà la llista a Escaldes-Engordany. A l'actual conseller de la minoria comunal l'acompanyarà com a número 2 el president del comitè parroquial escaldenc, Jordi Moreno. Fonts de la formació han explicat que ja tenen la llista completa i que el programa electoral també està molt avançat.



Informa: Laura Massegú

Imatge: Arxiu